REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/103-14

10. jun 2014. godine

B e o g r a d

ZAPISNIK

DRUGE SEDNICE ODBORAZA ZDRAVLjE I PORODICU

ODRŽANE 9. JUNA 2014. GODINE

Sednica je počela u 14,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, dr Predrag Mijatović, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Radoslav Jović, dr Darko Laketić, Elvira Kovač, dr Milan Latković, prof. dr Dušan Milisavljević, Nevena Stojanović i dr Ljiljana Kosorić.

Sednici Odbora prisustvovala je zamenica odsutnog člana Odbora Jelisaveta Veljković (Milena Ćorilić).

Sednici nisu prisustvovali članovi Odbora: dr Branislav Blažić i prof. dr Mileta Poskurica, niti njihovi zamenici.

Pored članova Odbora sednici su prisustvovali narodni poslanici: dr Miljana Nikolić, dr Dragana Barišić, dr Ljiljana Beronja, dr Aleksandar Peranović, dr Obrad Isailović, dr Blagoje Bradić i dr Violeta Lutovac.

Sednici su prisustvovali i državni sekretar u Ministarstvu zdravlja prof. dr Berislav Vekić, direktor Instituta za javno zdravlje ''Dr Milan Jovanović Batut'' prim. dr sc. med. Dragan Ilić i direktor Gradskog zavoda za javno zdravlje prim. dr sc. Slobodan Tošović.

Na predlog predsednice Odbora, jednoglasno, usvojen je sledeći:

D n e v n i r e d

1. Razmatranje epidemiološke situacije u područjima pogođenim poplavama u Republici Srbiji;
2. Predlaganje kandidata Odbora za člana Komisije za kontrolu izvršenja krivičnih sankcija;
3. Obrazovanje Radne grupe za razmatranje predstavki iz delokruga rada Odbora;
4. Razno.

Prva tačka dnevnog reda – **Razmatranje epidemiološke situacije u područjima pogođenim poplavama u Republici Srbiji**

Predsednica Odbora prof. dr Slavica Đukić Dejanović pozdravila je prisutne i povodom ove teme rekla da je stabilnost epidemiološke situacije u Srbiji, nakon velikih poplava koje su je nedavno zadesile, pokazatelj ozbiljnosti našeg zdravstvenog sistema, ali i naših građana koji su poštovali preporuke zdravstvenih stručnjaka, uz napomenu da opasnost od epidemija još uvek postoji budući da period inkubacije nije prošao. Potom je dala reč gostima, predstavnicima Ministarstva zdravlja i relevantnih zdravstvenih institucija.

Državni sekretar Ministarstva zdravlja prof. dr Berislav Vekić obavestio je članove Odbora o preduzetim merama tokom i nakon ove elementarne nepogode, kao što su sledeće: uvedeno je 24-časovno dežurstvo u Ministarstvu zdravlja i u svim medicinskim ustanovama primarne, sekundarne i tercijarne zdravstvene zaštite na teritoriji cele Srbije; nakon formiranja kriznih štabova za odbranu od poplava Ministarstvo je direktno bilo uključeno u sve aktivnosti, kao i indirektno učešćem sanitarnih i zdravstvenih inspektora; oformljena su prihvatna odeljenja sa 24-časovnom zdravstvenom negom i ovo dežurstvo je i dalje na snazi u 17 opština i gradova u Srbiji; zbog neadekvatnih uslova u mnogim prihvatnim centrima koji su predstavljali potencijalni rizik za izazivanje crevnih i respiratornih infekcija, radilo se na smanjenju ljudi u istim; zdravstveni radnici su bili angažovani u direktnom izvlačenju ugroženih građana, u trijaži, dijagnostici i zbrinjavanju ugroženih poplavama; sačinjena je lista neophodnih lekova, koja je postavljena na sajt Ministarstva, a radi sprečavanja dobijanja nepotrebnih donacija humanitarne pomoći; Institut za javno zdravlje davao je smernice kako se ponašati u poplavnom i postpoplavnom periodu, na koji način sanirati životna staništa, kako postupati sa hranom i pripremom živornih namirnica, ličnom higijenom, kao i instrukikcije u vezi sa ličnom higijenom, profesionalnom i medicinskom pomoći, kao i nakon pojave kojih simptoma građani treba da se jave dežurnom lekaru; Ministarstvo je zajedno sa kompanijom Telekom otvorilo besplatan broj 0800222333 kao bi svi građani iz ugroženih područja mogli da dobiju potrebne informacije i uputstva. Imajući u vidu sve preduzete mere, istakao je da se na preventivi dosta uradilo, ali je naglasio da opasnost od širenja zaraza i dalje postoji, s obzirom na to da predstoji period inkubacije. Ipak, dodao je da je u prethodnom periodu zabeleženo nekoliko sporadičnih slučajeva crevnih i respiratornih infekcija, dok je u određenom broju prihvatilišta bilo slučajeva pojave vaši i kod jedne četvorčlane porodice zabeležena je pojava šuge, ali je to na vreme dijagnostifikovano i svi ugroženi su zbrinuti.

Direktor Instituta za javno zdravlje Srbije „Dr Milan Jovanović Batut“ prim. dr sc. med. Dragan Ilić govorio je o aktivnostima javnog zdravstvenog sistema u cilju očuvanja zdravstvenog stanja stanovništva nakon nedavnih poplava, te istakao da je ovaj sistem bio mobilisan od početka najava o ugroženosti vodosnabdevanja usled obimnih padavina. Budući da je neispravna voda u najvećoj meri u stanju da ugrozi zdravlje najvećeg broja stanovnika, tokom poplavnog talasa prioritetno je bilo obezbeđivanje zdrave vode za piće. S tim u vezi istakao je da su pravovremenim preduzimanjem odgovarajućih mera zajedno sa lokalnim samoupravama i upravama vodovodnih sistema građane na vreme obaveštavali o nestanku, ispravnosti i načinu korišćenja vode, a kao rezultat tih mera je izostanak infekcija nastalih usled korišćenja zdravstveno neispravne vode. Međutim, i pored toga što je epidemiološka situacija u prethodnom periodu bila mirna i stabilna, on je ocenjuje kao preteću, te je u cilju sprečavanja pojava infekcija nastalih usled korišćenja zdravstveno neispravne vode, od početka ove situacije aktivan ALERT sistem praćenja epidemiološke situacije. Ovaj sistem podrazumeva promptno, brzo reagovanje i prijavljivanje svake sumnje ili sindroma koji može da ugrozi zdravlje stanovništva i primenjuje se dva puta dnevno na teritoriji cele Srbije. Naveo je da trenutno voda nije ispravna za piće u pet gradova Srbije, te da se u njima koristi samo tehnička voda, kao i to da voda iz velikog broja individualnih bunara nije za upotrebu, uz napomenu da će naveći broj tih bunara biti za upotrebu tek nakon detaljnog čišćenja, pražnjenja i dezinfekcije. Upozorio je na opasnost od vektorskih zaraznih bolesti, koje se u najvećoj meri prenose putem komaraca i dodao da se preduzimaju intenzivne akcije tretiranja komaraca, kao i da neke lokalne samouprave i pored preporuka da preduzimaju ove mere, nisu obezbedile potrebna sredstva zaštite. Imajući u vidu da je neophodno tretirati površinu od oko 450 hiljada hekatra, pomenuo je trenutne aktivnosti Instituta na nabavci dodatnih količina preparata od strane Evropske komisije. Dodao je da je prema poslednjim podacima oko 1390 osoba smešteno je u kolektivnim centrima i da se očekuje smanjenje ovog broja u narednim nedeljama. Na kraju izlaganja naglasio je neophodnost jačanja institucija javnog zdravlja i značaj multisektorske saradnje institucija zdravstva sa službama iz oblasti veterine i poljoprivrede, kako bi se iz ove preteće situacije izašlo sa što manje posledica.

Direktor Gradskog zavoda za javno zdravlje prim. dr sc. Slobodan Tošović na početku izlaganja podsetio je na veliki značaj koje ustanove za javno zdravlje imaju u stvaranju uslova za očuvanje i unapređenje zdravlja stanovništva, sveobuhvatnim aktivnostima društva usmerenim na očuvanje zdravlja stanovništva i njihove životne i radne okoline. S tim u vezi kritički se osvrnuo na odnos države prema ovom segmentu zdravstva u prethodnom periodu i upozorio da bi nestajanje ovakvih ustanova bilo kobno po zdravlje stanovništva. U neredovnim situacijama, kao što su poplave velikih razmera, izdvojio je kao najvažnije ispravno vodosnabdevanje jer su hidrične epidemije najopasnije po zdravlje stanovnika. Naveo je da su bez higijenski ispravne vode za piće trenutno Paraćin, Svilajnac, Obrenovac, Doljevac i Babušnica, uz napomenu da je problem vodosnabdevanja u Doljevcu posledica prethodnih poplava. Naglasio je značaj mikrobiološke kontaminacije vode u ovim vanrednim okolnostima, kao i precizno utvrđivanje koju vodu građani smeju da piju, te kao pozitivno istakao da u područjima pogođenim poplavama nije do sada zabeležen nijedan slučaj hidrične epidemije. Smatra da pitanje akumulacije vode treba da bude prepušteno Ministarstvu zdravlja. Upozorio je na mogućnost pojave hepatitisa A, budući da ovaj virus ima dug period inkubacije, uz napomenu da se on retko prenosi kao hidrična epidemija. Dodao je da ohrabruje podatak da su u Srbiji bolesti kao što su kolera, tifus iskorenjene i da ih mi 50 godina unazad nemamo, a razlog tome vidi u uspešno sprovedenim vakcinacijama. Naveo je i aktivnost Zavoda na analizi uzorka vode pomešane sa otpadnim vodama kako bi se procenio rizik ukoliko stanovništvo uđe u poplavljene zone, uz napomenu da u toj vodi jesu nađene patogene klice, ali da njihova koncentracija nije dominantna niti opasna po zdravlje ljudi. Takođe, uz saradnju Zavoda sa veterinarskim službama i *privatnim organizacijama koje se time bave,* izvršena je dekontaminacija terena na kojem su boravile životinje. Najavio je aktivnosti na sanaciji prostora, koje je potrebno sprovesti u saradnji sa Ministarstvom poljoprivrede i zaštite životne sredine, budući da će otpad dugo vremena biti izvor kontaminacije prostora, prvenstveno iz razloga što čišćenje kuća nije završeno i što postoji velika količina tog otpada, naročito u Obrenovcu.

Dr Predrag Mijatović pohvalio je institucije zdravstva budući da su u uslovima ekonomske nemaštine i u ovim vanrednim okolnostima uspele da adekvatno odgovore i zaštite stanovništvo od mnogih bolesti. Zahvalio je gostima na iscrpnom izveštavanju povodom ove teme i postavio im pitanje u vezi sa praćenjem prenosa autohtone malarije u našoj zemlji.

Prof. dr Dušan Milisavljević izrazio je žaljenje što sednici Odbora ne prisustvuju ministar zdravlja i direktor RFZO, te dodao da imajući u vidu značaj kontrolne uloga Parlamenta nad radom Vlade očekuje njihovo učešće u radu ovog odbora. Budući da je nakon poplava bio angažovan kao lekar u kolektivnom centru u Smederevskoj Palanci, izrazio je zadovoljstvo načinom organizacije zdravstvene zaštite u ovom centru jer su svi ugroženi poplavama adekvatno zbrinuti i pored otežanih uslova za obavljanje zdravstvenih interevencija. Takođe, pohvalio je aktivnosti Instituta za javno zdravlje Srbije na obaveštavanju javnosti o načinu ponašanja u konkretnim situacijama. Predstavnicima prisutnih nadeležnih institucja uputio je sledeća pitanja: na koji način može da se reši problem najezde komaraca i u čijoj nadležnosti je zaprašivanje poplavljenih područja; na koji način je sprovedeno zbrinjavanje hroničnih bolesnika iz poplavljenih područja, kao i da li je ova kategorija pacijenata imala dovoljnu zalihu lekova, te u vezi poslednjeg, zanima ga koliko su istiniti napisi u medijima o zastoju nekoliko konvoja sa humanitarnom pomoći i lekovima na našoj granici.

Dr Radoslav Jović je rekao da je ova elementarna nepogoda pokazala da naš sistem funkcioniše, posebno u domenu zdravstvene zaštite. Pozitivno je ocenio solidarnost i organizovanost naših ljudi, posebno mladih ljudi, njihovu samoorganizovanost i patriotizam. Međutim, budući da i sam dolazi iz poplavljenih područja, dodao je da slike otpada koje je reka Morava izbacila na površinu, jesu naše naličje i pokazatelj naše višedecenijske neodgovornosti prema životnoj sredini, te da ih treba shvatiti kao upozorenje, kako nam se takve situacije više ne bi ponavljale. S tim u vezi, ukazao je na problem komunalnog otpada i otpadnih voda u seoskim sredinama. Naglasio je da su one prepuštene same sebi i da država mora da pronađe način da im pomogne i obezbedi postor gde bi na održiv način odlagali ovaj otpad. Uputio je sugestiju da bi ovaj odbor trebalo da utiče na povećanje ekološke svesti, kako bi se ovakvi događaji predupredili, te izneo lični stav da bi ekologiju trebalo pripojiti Ministarstvu zdravlja. Podsetio je da će se pitanje unapređenja životne sredine uskoro aktuelizovati zbog obaveze ispunjavanja uslova naše države za prijem u članstvo EU, uz napomenu da kao društvo imamo obavezu prema našoj deci, da im ostavimo ''čistu i umivenu'' Srbiju.

Dr Ljiljana Kosorić iznela je stav da je zdravstvo u poslednjim događanjima uspelo da dokaže da mnoge uvrede i izveštaji po kojima je negativno ocenjivano nisu bile tačne. Dodala je da našem zdravstvenom sistemu nedostaje novčana potpora, te da ga u tom smislu treba jačati i više sredstava u budžetu izdvajati za zdravstveno osiguranje po glavi stanovnika. Pohvalila je rad Instituta za javno zdravlje Srbije i Gradskog zavoda za javno zdravlje, kao i njihovu saradnju sa lokalnim zdravstvenim centrima, zdravstvenim i veterinarskim inspekcijama. Imajući u vidu da podzemne vode i dalje predstavljaju pretnju i izvor velikih zaraza, apelovala je na pomenute ustanove da se obrate građanima sa obaveštenjem koju hranu i sa kog područja mogu koristiti, posebno kako bi se zaštitila naša najmlađa populacija.

Dr Vesna Rakonjac apelovala je da se funkcija zavoda za javno zdravlje ne zaboravi jer su u proteklom periodu bili potpuno izbrisani iz zdravstvenog sistema, te dodala da je krajnje vreme da preventivna zdravstvena zaštita dobije mesto u zdravstvu koje joj pripada, uz napomenu da se to najviše odnosi na poslove javnog zdravlja iz oblasti higijene. Napomenula je da se nijedan dinar iz RFZO ne izdavja za to i da su zaposleni u ovim ustanovama prepušteni sami sebi. Upozorila je na manjak kadra specijalista iz oblasti higijene. Uputila je sugestiju da izraz ''javno zdravlje'' nije dobro preveden, te da bi u duhu našeg jezika prikladnije rešenje bio izraz ''narodno zdravlje''.

Dr Ninoslav Girić afirmativno se osvrnuo na izveštaj i postavio je pitanje da li je ukinuta vanredna situacija u Obrenovcu, budući da se nedavno ta vest pojavila u medijima.

Državni sekretar Ministarstva zdravlja prof. dr Berislav Vekić u vezi sa pitanjem o zadržavanju humanitarne pomoći i konvoja sa zalihama lekova na granici, rekao je da je u prva tri dana nakon poplava krenula najezda kamiona ka našoj granici, ali sa nepotrebnim stvarima i lekovima kojima je istekao rok i bez licence potrebne za naše tržište. Njihovim zadržavanjem i vraćanjem htelo se sprečiti ono što se desilo pre nekoliko godina, kada je naša država bila prinuđena da plati kako bi te lekove izvezla u Austirju preko projekta EU - zbrinjavanje medicinskog otpada. U vezi sa zbrinjavanjem hroničnih bolesnika, istakao je da su u svim kriznim štabovima bili angažovani zdravstveni stručnjaci za hronične bolesnike, te da su ovi pacijenti bili odmah pregledani i zbrinuti u pogledu terapije i lekova. Složio se da postoji problem manjka kadra u zdravstvu, te dodao da naše zdravstvo ima izuzetno staru lekarsku populaciju i da se to pitanje mora hitno rešavati. U vezi sa tim, najavio je da će Ministarstvo zdravlja predložiti ukidanje dve godine kliničkog staža nakon fakulteta i odobravanje volonterskih specijalizacija iz deficitarnih grana medicine.

Direktor Instituta za javno zdravlje Srbije „Dr Milan Jovanović Batut“ prim. dr sc. med. Dragan Ilić je u vezi sa pomenutim problemom komaraca obavestio prisutne da je odlukom Vlade formiran poseban tim i da je prvi zadatak ovog tima bilo snimanje situacije na terenu. S tim u vezi izneo je podatak da ukupna poplavljena površina u Srbiji iznosi 900 hiljada hektara, naseljenog područja 450 hiljada hektara, što iziskuje obezbeđivanje ogromnih količina preparata za tretiranje poplavljenih površina. Nakon definisanja prioriteta u pomenutom timu došlo do zaključka da između 120 i 140 hiljada hektara površine treba tretirati. Dodao je da je Institut za javno zdravlje Srbije u pregovorima sa Evropskom komisijom za obezbeđivanje te prve količine preparata. Takođe, naglasio je da lokalne samouprave treba da prepoznaju potrebu i da tretiraju komarce na svojoj teritoriji kako bi ih doveli do biološkog minumuma i da su se neke od njih dobro organizovale, dok neke nisu, uz napomenu da za to možda nisu imale finansijske mogućnosti. Pomenuo je da ovaj problem dodatno otežava uništena poljoprivredna avijacija u ovim poplavama, ali je izrazio nadu da će se sa preostalom mehanizacijom i uz pomoć donacije Evropske komisije ipak moći istretirati sve ugrožene teritorije. Podsetio je na multisektorski tim, oformljen u ovom institutu tokom prošle godine zbog pojave groznice Zapadnog Nila u našoj zemlji, te istakao da ovaj problem zahteva saradnju sa veterinarskim službama, budući da se ovaj virus prenosi sa životinja preko komarca na ljude. Takođe, upozorio je na potencijalnu opasnost prenošenja te zaraze putem dobrovoljnog davanja krvi. Za pacijente koji su već oboleli, ukazao je na potrebu za nabavkom dodatnih aparata za veštačku ventilaciju. U vezi sa pitanjem praćenja prenosa autohtone malarije u našoj zemlji, rekao je da u Srbiji godinama nije zabeležena pojava ove infektivne bolesti, ali da potencijalni prenosioci ove bolesti mogu da budu azilanti koji dolaze iz zemalja u kojima malarija postoji, a trenutno se nalaze u poplavljenim područjima. Međutim, dodao je da se stanje u vezi sa ovom bolešću prati i da za sada u našoj zemlji nema slučajeva autohtone malarije. Takođe, smatra da građane, pored upozoravanja na opasnost od ujeda komaraca, treba upozoriti i na opasnost od toplotnih talasa, posebno hronične bolesnike jer to za njih predstavlja opasnost. Složio se sa iznetim mišljenjem da bi građani trebalo da budu informisani koju hranu treba da koriste i da bi stručnjaci trebalo da kažu da li se zemlja može koristi za dalju proizvodnju, budući da je zemljište nakon ovih poplava u velikoj meri devastirano. Na kraju, dodao je da se odluka o ukidanju vanrednog stanja razmatra i da će nakon toga biti prezentovana građanima.

Predsednica Odbora prof. dr Slavica Đukić Dejanović složila se sa iznetim stavovima da su institucije zdravstvenog sistema, posebno zavodi za javno zdravlje, adekvatno odreagovali u ovoj vanrednoj situaciji; da preventivnu zdravstvenu zaštitu treba jačati i da bi posledice ovih dešavanja bile možda manje da se o tome ranije mislilo, kao i da bi termin ''narodno zdravlje'' bio prikladniji od postojećeg. Potom je predložila da Odbor povodom ove tačke dnevnog reda ne donosi zaključak, imajući u vidu da je razmatranje ove situacije bilo korektno sa svih aspekata i da će Odbor nastaviti da je prati. S tim u vezi najavila je ponovno razmatranje ove teme na nekoj od narednih sednica Odbora, nakon čega ovaj odbor može doneti zaključak.

Druga tačka dnevnog reda – Predlaganje kandidata Odbora za člana Komisije za kontrolu izvršenja krivičnih sankcija

Predsednica Odbora prof. dr Slavica Đukić Dejanović je povodom ove tačke dnevnog reda podsetila članove Odbora da je Narodna skupština na osnovu člana 278. Zakona o izvršenju krivičnih sankcija donela Odluku o obrazovanju Komisije za kontrolu izvršenja krivičnih sankcija, čiji je zadatak da u vršenju kontrole izvršenja krivičnih sankcija i mere pritvora, sagledava stanje u oblasti izvršenja krivičnih sankcija i predlaže mere za otklanjanje nepravilnosti i mere za unapređenje uslova života, tretmana i zaštite prava lica lišenih slobode.

Prema Odluci dva člana ove komisije biraju se iz reda članova ili zamenika članova odbora u čijem su delokrugu pitanja iz oblasti ljudskih prava, zdravlja ili socijalne politike. Shodno tome, dodala je da ovaj odbor o svom predlogu, odnosno kandidatu, obaveštava nadležni odbor, Odbor za pravosuđe, državnu upravu i lokalnu samoupravu. S obzirom na to da je dr Predrag Mijatović u prethodnom sazivu Narodne skupštine bio član ove komisije koja je počela sa radom, predložila je dr Mijatovića za kandidata za člana Komisije, kako bi se ostvario kontinuitet u radu ove komisije.

Odbor je jednoglasno doneo odluku da se za člana Komisije za kontrolu izvršenja krivičnih sankcija predloži član Odbora dr Predrag Mijatović.

Treća tačka dnevnog reda – **Obrazovanje Radne grupe za razmatranje predstavki iz delokruga rada Odbora**

Predsednica Odbora prof. dr Slavica Đukić Dejanović povodom ove tačke dnevog reda, rekla je da narodni poslanici kao predstavnici građana, čije interese zastupaju u Narodnoj skupštini, u ostvarivanju ove svoje predstavničke funkcije razmatraju inicijative, peticije, predstavke i predloge u okviru svoje oblasti i delokruga rada odbora, o čemu izveštavaju njihove podnosioce.

Budući da ovaj odbor prima veliki broj predstavki, u cilju efikasnijeg obavljanja ovog posla, upoznavanja sa primedbama i predlozima građana i organizacija za unapređenje stanja u oblasti zdravstva ili rešavanja konkretnog problema, predložila je da Odbor saglasno članu 44. stav 6. Poslovnika Narodne skupštine obrazuje Radnu grupu za razmatranje predstavki, čiji je zadatak da razmatra predstavke i priprema predloge za njihovo rešavanje odnosno postupanje po istim, o čemu će Odboru na sednici, jednom u tri meseca, podnositi izveštaj.

Odbor je jednoglasno doneo odluku da Radnu grupu čine tri člana ovog odbora, u sastavu: dr Darko Laketić, dr Ninoslav Girić i dr Aleksandar Radojević.

**Četvrta tačka dnevnog reda –** Razno

Dr Predrag Mijatović je ukazao na pitanje trošenja novca Lekarske komore Srbije, podsetivši da je u vezi sa ovim već govorio i postavio poslaničko pitanje u prethodnom sazivu. Pitao je kakvu korist lekari imaju od ove komore, osim što im ona uzima članarine. Naveo je da je ogranak ove komore u Vojvodini nedavno organizovao izbore u Vršcu i da se samo 8% lekara prijavilo da glasa, što je primer nepoverenja i protesta lekara prema Komori.Ističe da je ponašanje ove komore prema lekarskom esnafu nedostojno, te da treba smeniti njeno rukovodstvo, posebno imajući u vidu neodgovorno i amoralno ponašanje pomenutih prema sredstvima ove komore. S tim u vezi, izneo je podatak da je četiri miliona evra neraspoređenih na računu ove komore.

Predsednica Odbora prof. dr Slavica Đukić Dejanović saglasila se da će Odbor na nekoj od narednih sednici razmatrati status i sadržaj rada Lekarske komore Srbije, uz napomenu da je kontrola finansijskih tokova zdravstvenih komora u nadležnosti Ministarstva finansija. S tim u vezi je predložila da pre razmatranja ove teme Odbor zatraži izveštaje Ministarstva finansija, odnosno budžetske inspekcije, te je sugerisala da bi možda trebalo menjati Zakon o komorama zdravstvenih radnika.

Sednica je završena u 15, 30 časova.

SEKRETAR PREDSEDNIK

Božana Vojinović Prof. dr Slavica Đukić Dejanović